ประกาศ ก.ศป. เรื่อง การกำหนดตำแหน่งอื่นในหน่วยงานของรัฐที่เทียบเท่าอธิบดีและที่เทียบเท่าข้าราชการพลเรือนระดับ 8 (ฉบับที่ 4) 
ประกาศ ก.ศป.
เรื่อง การกำหนดตำแหน่งอื่นในหน่วยงานของรัฐที่เทียบเท่าอธิบดี
และที่เทียบเท่าข้าราชการพลเรือนระดับ ๘
(ฉบับที่ ๔)
 

โดยที่เป็นการสมควรแก้ไขเพิ่มเติมประกาศ ก.ศป. เรื่อง การกำหนดตำแหน่งอื่นในหน่วยงานของรัฐที่เทียบเท่าอธิบดีและที่เทียบเท่าข้าราชการพลเรือนระดับ
๘ ให้ครอบคลุมตำแหน่งอื่นในหน่วยงานของรัฐยิ่งขึ้น

อาศัยอำนาจตามความในมาตรา
๑๘ วรรคหนึ่ง (๔) (จ) แห่งพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ ซึ่งแก้ไขเพิ่มเติมโดยพระราชบัญญัติจัดตั้งศาลปกครองและวิธีพิจารณาคดีปกครอง
(ฉบับที่ ๙) พ.ศ. ๒๕๖๐ ก.ศป. ออกประกาศไว้ ดังต่อไปนี้

ข้อ ๑ ให้ยกเลิกความใน
(ก) ของ (๒) ในข้อ ๒ ของประกาศ ก.ศป. ลงวันที่ ๒๘ กันยายน พ.ศ. ๒๕๔๔ เรื่อง การกำหนดตำแหน่งอื่นในหน่วยงานของรัฐที่เทียบเท่าอธิบดีและที่เทียบเท่าข้าราชการพลเรือนระดับ
๘ ซึ่งแก้ไขเพิ่มเติมโดยประกาศ ก.ศป. ลงวันที่ ๒๗ ธันวาคม พ.ศ. ๒๕๕๕ เรื่อง การกำหนดตำแหน่งอื่นในหน่วยงานของรัฐที่เทียบเท่าอธิบดีและที่เทียบเท่าข้าราชการพลเรือนระดับ
๘ (ฉบับที่ ๒) และให้ใช้ความต่อไปนี้แทน
(ก) ตำแหน่งผู้ช่วยศาสตราจารย์ที่ได้รับเงินประจำตำแหน่ง ๕,๖๐๐ บาท ตำแหน่งผู้อำนวยการกอง ตำแหน่งหัวหน้าหน่วยงานที่เรียกชื่ออย่างอื่นที่มีฐานะเทียบเท่ากอง
หรือตำแหน่งอื่นที่เทียบเท่า ในกรณีที่เป็นพนักงานมหาวิทยาลัยในสถาบันอุดมศึกษาของรัฐที่เป็นส่วนราชการหรือสถาบันอุดมศึกษาของรัฐที่ไม่เป็นส่วนราชการและอยู่ในกำกับของรัฐ

ข้อ ๒[๑] ประกาศนี้ให้ใช้บังคับนับแต่วันถัดจากวันประกาศในราชกิจจานุเบกษาเป็นต้นไป


ประกาศ ณ วันที่ ๑๒ มีนาคม พ.ศ. ๒๕๖๒
ปิยะ ปะตังทา
ประธานศาลปกครองสูงสุด
ประธานกรรมการตุลาการศาลปกครอง



วิวรรธน์/ภรัณภรณ์/จัดทำ
๒๘ สิงหาคม ๒๕๖๒

[๑] ราชกิจจานุเบกษา
เล่ม ๑๓๖/ตอนที่ ๓๙ ก/หน้า ๓๙/๒๘ มีนาคม ๒๕๖๒